ఈ అపార్ట్‌మెంట్‌లో ఫ్లాట్‌ ధర రూ.202 కోట్లు..!
- ట్రిప్లెక్స్‌ను సొంతం చేసుకున్న ఓ వ్యాపారవేత్త
- దేశ స్థిరాస్తి చరిత్రలోనే రికార్డ్‌
ముంబయి: భారత స్థిరాస్తి రంగంలో అతి ఖరీదైన అపార్ట్‌మెంట్‌ కొనుగోలు వ్యవహారం ముంబయిలో ఇటీవల చోటు చేసుకుంది. ఇక్కడి నాపీయన్‌ సముద్ర తీర (సీ) రోడ్డులో కొత్తగా నిర్మిస్తున్న బహుళ అంతస్తుల భవనంలోని ఒక ట్రిప్లెక్స్‌ అపార్ట్‌మ్‌ంట్‌ను ఒక ప్రముఖ పారిశ్రామికవేత్త అక్షరాల రూ.202 కోట్లు చెల్లించి సొంతం చేసుకున్నారు. భవనంలోని 20, 21వ అంతస్తులోని ఈ ట్రిప్లెక్స్‌ భవంతి మొత్తం విస్తీర్ణం సుమారు 17000 చదరపు అడుగులు. అంటే సదరు వ్యాపారవేత్త ఒక్కో చదరపు అడుగుకు దాదాపు రూ.1.20 లక్షల చెలించనున్నారన్న మాట. రెసిడెన్షియల్‌ అపార్ట్‌మెంట్‌ల విక్రయాల చరిత్రలోనే ఇది అతిపెద్ద డీల్‌ అని స్థిరాస్తి రంగ నిపుణులు అంటున్నారు. ఈ ట్రిప్లెక్స్‌ భవనం నుంచి చూస్తే అవతల అందమైన అరేబియన్‌ సముద్రం, మధ్యలో క్వీన్స్‌ నెక్లెస్‌లు కనువిందు చేస్తాయి.
ఇతర సౌకర్యాలతో పాటుగా పూర్తి విలాసవంతమైన క్లబ్‌ హౌస్‌, ఈత కొలను, దాదాపు పాతిక కార్లకు పార్కింగ్‌తో పాటు పూర్తిస్థాయి అంతర్జాతీయ ప్రమాణాలనుతో వీటిని నిర్మిస్తున్నారు. ముంబయిలో అతి ప్రశాంతంగా ప్రకృతికి దగ్గరగా ఉండే ఈ ప్రాంతంలో బంగళాలు దొరకడం కష్టమని ఇలాంటి తరుణంలో రన్వాల్‌ గ్రూపు నిర్మిస్తున్న ఈ భవనం ఔత్సాహికులకు ఒక అవకాశంగా మారిందని ఇక్కడి వారంటున్నారు. అందుకే కోట్ల రూపాయలను కూడా లెక్క చేయకుండా ఇక్కడ నివాసం ఏర్పాటుకు కొందరు బడా బాబులు ఉత్సాహం చూపుతున్నట్లు స్థానికలు చెబుతున్నారు. ఈ ట్రిప్లెక్స్‌ అపార్ట్‌మెంట్‌ను సొంతం చేసుకొనేందుకు గాను సదరు పారిశ్రామికవేత్త గత వారం ముందస్తు బయానా (టోకెన్‌) సొమ్మును కూడా చెల్లించి ఒక ఒప్పందం కుదుర్చుకున్నట్లు సమాచారం. ఈ విక్రయానికి సంబంధించిన పూర్తి ఒప్పందాలు మరో నెల రోజుల్లో జరగనున్నాయి. ఈ ప్రాజెక్టులో భాగంగా రెండు విభాగాలలో కలిపి మొత్తం 30 ఇలాంటి అపార్ట్‌మెంట్లను నిర్మిస్తున్నట్లుగా గ్రూపు డైరెక్టర్‌ సందీప్‌ రన్వాల్‌ తెలిపారు. రెండు వింగ్‌లలోనూ ఒక్కోఫ్లోర్‌లో కలిపి ఒక అపార్ట్‌మెంట్‌ ఉంటుందని ఆయన తెలిపారు. ఈ భవనం 2018 మార్చి నాటికి పూర్తవుతుందని ఆయన వివరించారు. మందగమనంలో ఉన్న స్థిరాస్తి రంగాన్ని ఈ అపార్ట్‌మెంట్‌ కొనుగోలు వ్యవహారం ఒక్కసారిగా తీవ్ర ఆశ్చర్యానికి గురి చేసింది. ఇటీవలే ఉదరు కోటక్‌ ముంబయి సమీపంలో బాంద్రా-కుర్లా కాంప్లెక్స్‌లో 11,000 చదరపు అడుగుల విస్తీర్ణపు ఇళ్లును రూ.55 కోట్లు చెల్లించి సొంత చేసుకున్న వ్యవహారం మరిచిపోక ముందే.. దానికి నాలుగింతలు పెద్దదైన అపార్ట్‌మెంట్‌ కోనుగోలు వ్యవహారం దేశ వ్యాప్తంగా సంచలనంగా మారింది.
మీ స్నేహితులకు రికమెండ్ చెయ్యండి